Tas-ma na NS uitgelewer, hofsaak beginArgieffoto bloot ter illustrasie. (Foto: Unsplash) Die Suid-Koreaanse ma wie se kinders se liggame in Augustus vanjaar in opgeveilde tasse in Nieu-Seeland gevind is, is vandeesweek deur Suid-Korea na dié land uitgelewer om tereg te staan op aanklag van hul moord. Die ma het Woensdag vir die eerste keer in die Manukau-distrikshof, suid van Auckland, op twee aanklagte van moord verskyn nadat sy die dag vantevore vanuit Suid-Korea in Nieu-Seeland geland het. ’n Hofbevel verbied die media in dié stadium om die vrou óf die twee kinders te identifiseer. Regter Gus Andrée Wiltens het wel toegelaat dat daar berig word dat sy ’n ma is. Die 42-jarige ma het tydens haar vlugtige hofverskyning deur middel van ’n tolk gevra om Wiltens toe te spreek. Haar regsverteenwoordiger het egter ingespring en gesê: “Ek dink dit sal die beste wees as sy dit nie doen nie.” Wiltens het ingestem en die ma is uit die hof gelei. Sy bly in aanhouding tot haar volgende verskyning op 16 Desember in die hooggeregshof in Auckland. Die Suid-Koreaanse ma is in September vanjaar deur die Koreaanse polisie in die hawestad Ulsan in hegtenis geneem nadat die Nieu-Seelandse polisie die oorskot van haar twee kinders, tussen vyf en 10 jaar oud, ’n maand vantevore ontdek het. Die kinders se liggame is gevind nadat ’n niksvermoedende familie die tasse op ’n aanlyn veiling van verlate goedere gekoop het. Die polisie in Nieu-Seeland vermoed die liggame is waarskynlik vir etlike jare gestoor, wat die ondersoek tot op hede bemoeilik het. Die ma het tydens haar inhegtenisneming herhaaldelik aan verslaggewers gesê “ek het dit nie gedoen nie”, terwyl sy na ’n polisievoertuig begelei is.